runetrust/blame-folketinget-dk huggingface dataset:
Mads Olsen (SF), 2024-05-15:
Det er jo et godt spørgsmål.
Helt grundlæggende er vi åbne for at kigge på, hvordan vi skal justere det her lovforslag.
Vi er også åbne for at kigge på andre ting.
Jeg ved, at Sammenslutningen af Danske Småøer også har nogle forslag til, hvordan vi kan sammenstykke det her beslutningsforslag på en anden måde, og det er vi åbne for at kigge på i udvalgsbehandlingen.
Anni Matthiesen (V), 2024-05-15:
Det kan jeg så godt understrege at det ikke er, for jeg synes simpelt hen, at der rent principielt er noget forkert i, at man, når vi egentlig har sikret midler, altså penge, til at løse den her opgave, samtidig med at der er kommunalt selvstyre her i landet, med SF's beslutningsforslag siger: Vi synes faktisk, at man skal give pengene en gang mere.
Min bekymring går simpelt hen på, at hvis vi åbner Pandoras æske, vil der jo være rigtig mange områder, hvor man kan sige, at her vil vi gerne have pengene endnu en gang.
Det er egentlig det, der bekymrer mig, og jeg kan jo så spørge: Jeg går ud fra, at SF går ind for kommunalt selvstyre – eller hvad?
Karina Adsbøl (DD), 2024-05-15:
Tak for det, formand.
Jeg står her i dag på vegne af Danmarksdemokraterne og som ordfører for forslagsstillerne på forslaget om at gøre det muligt for forældre med børn i private pasningsordninger at søge om økonomisk fripladstilskud.
Dette er nemlig et vigtigt skridt mod at sikre lige vilkår og valgfrihed for alle danske familier, uanset hvilken pasningsløsning de vælger til deres børn.
Vi ønsker at give danske familier optimale betingelser for at få hverdags- og forældrelivet til at fungere bedst muligt, og det betyder, at forældre skal have friheden til at vælge den pasningsordning, der passer bedst til deres barns behov og familiens situation.
I dag har forældre, der benytter offentlige eller private daginstitutioner, ret til økonomisk fripladstilskud baseret på deres indkomst.
Desværre har forældre, der vælger private pasningsordninger, ikke samme mulighed.
Det er ikke vores intention at favorisere en type pasningsordning frem for en anden.
Tværtimod ønsker vi at sikre, at forældre frit kan vælge den løsning, der bedst imødekommer deres behov, uden at blive begrænset af økonomi.
Derfor foreslår vi her i dag, at forældre med børn i private pasningsordninger får samme ret til økonomisk fripladstilskud som forældre til børn i offentlige daginstitutioner.
Det maksimale beløb, man kan få i tilskud, bør svare til, hvad en kommunal friplads koster i gennemsnit.
Det her forslag vil også være til stor gavn for vores landdistrikter, da det også ofte er der, behovet opstår.
Derfor håber jeg, at Folketinget vil støtte det her forslag, som vil fremme familiers frie valg og styrke velfærden for danske børn.
Lad os sammen sikre, at alle familier har lige muligheder for at vælge den rette pasningsordning til deres børn, uanset om den er offentlig eller privat.
Tak for ordet.
Mattias Tesfaye (S), 2024-05-15:
Tak til fru Karina Adsbøl og Danmarksdemokraterne for at fremsætte det her forslag.
Det er et forslag, der vil pålægge regeringen inden udgangen af oktober 2024 at fremsætte lovforslag, som gør det muligt for forældre med børn i private pasningsordninger at få økonomisk fripladstilskud, hvis de ansøger om det og opfylder kriterierne.
Jeg vil starte med at sige, at børn ikke er ens, og det er børnefamilier heller ikke.
Børnefamilier har forskellige behov, og derfor er der også i dag forskellige muligheder for at få sit barn passet, som forældre har mulighed for at vælge imellem.
Forældre kan få en plads i en kommunal daginstitution eller en privat eller en kommunal dagpleje eller en privat, og her er der mulighed for at få et økonomisk fripladstilskud alle steder.
Private pasningsordninger er ikke det samme som børnehaver og vuggestuer efter dagtilbudsloven.
De private pasningsordninger er f.eks. ikke en del af kommunens forsyning.
Det lyder lidt teknisk, men det vil sige, at forældre ikke kan få anvist en plads fra kommunen i en privat pasningsordning.
Kravene til dagligdagen, altså de indholdsmæssige krav til de private pasningsordninger, er heller ikke de samme, som de er til en vuggestue eller børnehave efter dagtilbudsloven.
Herudover er rammerne for private pasningsordninger og dagtilbud også forskellige.
De private pasningsordninger fastsætter f.eks. selv forældrebetalingen.
Regeringen ønsker at prioritere og styrke kvaliteten i dagtilbuddene, og derfor har regeringen investeret massivt i at løfte normeringerne i daginstitutionerne, så der kommer mere pædagogisk personale til børnene.
Herudover er der også afsat en større pose penge, en opkvalificeringspulje, på 200 mio. kr. årligt de kommende mange år til at løfte uddannelsesniveauet og fagligheden i dagtilbuddene.
Vi har også varslet en reform af de professionsrettede uddannelser på velfærdsområdet, bl.a. pædagoguddannelsen.
Jo stærkere de uddannelser er, des stærkere står pædagogen og den pædagogiske assistent også i sin dagligdag.
Herudover er der i december 2023, altså for et halvt år siden, indgået en trepartsaftale mellem regeringen og arbejdsmarkedets parter, herunder pædagogernes fagforeninger, som prioriterer et lønløft til en lang række offentligt ansatte.
Det kommer bl.a. pædagogerne til at kunne se på bundlinjen af lønsedlerne, hvis ikke de allerede har opdaget det.
Private pasningsordninger er et alternativ til et dagtilbud, og der er forskellige krav og rammer for tilbuddene.
Alle forældre har mulighed for at vælge et kommunalt dagtilbud.
De har også mulighed for at vælge et privat, og de kan få et økonomisk fripladstilskud, hvis de er berettiget til det og opfylder kriterierne, og det mener jeg er afgørende.
Afslutningsvis vil jeg bare stilfærdigt bemærke, at der ikke er anvist finansiering til forslaget.
Regeringen kan ikke støtte forslaget, men takker for ordet og glæder sig til debatten.
Mads Olsen (SF), 2024-05-15:
Vi har set noget historisk på det seneste.
Vi så, at en socialdemokratisk borgmester i Frederikshavn, Birgit Hansen, mener jeg det var, gik ud og sagde, hvis jeg husker rigtigt: Socialdemokratiet står for en stærk velfærdsstat, men vi mener ikke, at vi står rigtigt lige nu og her.
Citat slut.
Og det er jo derfor, at vi fremsætter det her beslutningsforslag, altså fordi kommunernes økonomi er så presset, som den nu engang er.
Tak for ordet.
Og tak til Enhedslisten, Danmarksdemokraterne, Alternativet og Radikale Venstre for at støtte forslaget og for at sikre opbakningen og viljen til at sikre unge øboeres su.
Jeg er lidt i tvivl om, om Dansk Folkeparti også støtter det, men det finder vi ud af, når der skal stemmes om det.
Jeg tror ikke, at der er mange, der tænker over det, men hvis man er ung på en ø, så skal man flytte hjemmefra tidligere end andre unge, hvis man vil have en uddannelse.
Det betyder, dels at unge fra øerne skal flytte fra øerne og ind til fastlandet, dels at det koster kost og logi.
Det giver jo en urimelig forskel i forhold til unge på fastlandet, og det er baggrunden for, at vi synes, at staten skal sikre en udeboende su til de unge mennesker fra de 27 småøer.
Prisen er overkommelig.
Sammenslutningen af Danske Småøer har sat tal på antallet, og de mener, at der er tale om 40-50 unge pr. årgang, og det betyder jo et overkommeligt beløb.
Det gælder f.eks. Anholt, Sejerø og Nekselø, og det vil koste 1-2 mio. kr.
Det er ikke særlig mange penge for staten, men det vil gøre en kæmpe forskel for de 40-50 unge om året.
Jeg ved godt, at der i dag er en kommunal mulighed for at give tilskud, men vi har også set, at det lever en usikker tilværelse, når kommunerne hele tiden skal spare.
Langeland Kommune fjerner det i år, og Kalundborg opdagede også, at de kunne spare på området.
I Langeland gik det ud over unge fra Strynø, og besparelsen var på 100.000 kr., mens unge fra Sejerø og Nekselø i efteråret 2023 kunne give en besparelse på 87.000 kr.
Én ung tabt på gulvet er én for mange, og alternativet for dem ville være at skulle finde sig et job på øen, hvilket i sig selv kan være svært.
Derfor håber vi på, at det her forslag kan rette op på den ulighed, der også er forbundet med, at ikke alle har samme muligheder for at kunne tage en ungdomsuddannelse.
Og så skulle jeg hilse fra Enhedslisten og sige, at de også støtter forslaget.
Tak for ordet.
Kim Edberg Andersen (DD), 2024-05-15:
Jeg bed også mærke i, at Socialdemokraterne havde rigtig travlt med lige at skyde det med, at det skulle være finansieret, ned, når regeringen tydeligvis ikke engang selv kan finde ud af, hvad det skal koste.
Vi kan da godt sætte sådan et eller andet fantasibeløb på for eftertiden, når vi sender det over, når vi ikke kan få beløbet oplyst af regeringen, altså hvad det koster.
Men det er noget andet, der overrasker mig mest.
For jeg kender ordføreren som en, som normalt tænker, at det er rart, at også familier, som ikke er så velstillede, får den samme mulighed som folk som f.eks. ordføreren, der sidder i Folketinget og jo nok godt ville kunne betale for en privat pasningsordning, også uden et tilskud.
Det er jo ikke sådan særlig klassisk socialdemokratisk på den måde at ønske det her klasseskel mellem dem, der har meget som ordføreren, og dem, der måske ikke har så meget.
Så vil ordføreren ikke bare lige forklare mig, hvordan ordføreren, når han går ned fra talerstolen lige om lidt, har det i sin socialdemokratiske mave over, at han af sin chef har fået besked på, at han skal skyde det her ned, dybest set fordi det er et beslutningsforslag og det ikke lige har groet i de tre hellige partiers have?
Vil ordføreren ikke bare lige forklare mig, hvordan man som socialdemokrat kan skyde det her ned?
Kris Jensen Skriver (S), 2024-05-15:
Tak for det.
Det er altid en fornøjelse at diskutere med hr. Kim Edberg Andersen, især om, hvordan det er at være socialdemokrat.
Jeg er helt overbevist om, at hr. Kim Edberg Andersen ikke har helt samme oplevelse af, hvordan det er at være socialdemokrat, som jeg har.
Jeg kan sige, at det er en fornøjelse at være socialdemokrat.
Jeg kan kun opfordre hr. Kim Edberg Andersen til at prøve det.
Der ligger nogle muligheder i dag i forhold til de kommunale og de private tilbud, hvor man faktisk kan få en friplads.
Det synes jeg er rigtig fint, for det gør, at der er nogle forskellige muligheder derude, også for dem, der har knap så meget, og de muligheder ønsker vi at fastholde.
De private pasningsordninger skal, som jeg også var inde på i min ordførertale, og som ministeren også refererede til, ikke leve op til de samme krav.
Så hvis man endelig skulle snakke ligestilling, skulle man nok også kigge på den del.
Anni Matthiesen (V), 2024-05-15:
Det er jo sådan, som hr. Kim Edberg Andersen formentlig også har fundet ud af, at vi er tre partier i regeringen.
Vi står i vores egen ret, men det er jo klart, at vi stemmer sammen.
Kim Edberg Andersen (DD), 2024-05-15:
Jamen jeg tog det faktisk meget positivt ned, og jeg synes jo lidt, at det der med beløbet er en stråmand, når man ser på det, for jeg har nemlig også læst det, Venstre skrev sidst.
Men fred være med det.
For det, jeg hører Venstre sige i dag, er: Hold op, hvor er Danmarksdemokraterne et dygtigt parti; den her sidder lige skabet, og den eneste lille grund til, at Venstre ikke kan stemme for, er, at I ikke har anvist finansiering.
Er det ikke korrekt, at det er det, ordføreren siger?
Så det er det, Danmarksdemokraterne skal gøre, for at Venstre hopper med, og så må regeringen selvfølgelig hoppe med også, for der plejer sådan at være en musketered.
Så er jeg i hvert fald sikker på, at når jeg fremsætter det i efteråret med finansiering, stemmer Venstre for, og så er jeg næsten sikker på, at vi får et flertal.
Tak for det.
Og tak til ordføreren.
Et eller andet sted skal man jo tage det rigtig positivt, for jeg er jo ny, så det, jeg hører ordføreren sige, er: Kim, du kan fremsætte nøjagtig det samme forslag og så skrive, at det koster 11 mia. kr.
For vi kan ikke få nogen tal, så jeg skriver bare, at vi finansierer det med 11 mia. kr.
Nu er jeg jo ny, og det er faktisk det beløb, som finansministeren plejer at finde, lige efter at vi er færdige med at lave en finanslov.
Vi har fundet 100 mia. kr., men det er sjovt nok altid, lige efter at alle partierne har været ovre og få at vide, at der ingen penge er, at man så lige finder dem, og det er jo dejligt.
Så mit spørgsmål til Venstre er: Jeg forventer, at Venstre har lært lektien med det der med at sige noget på ét tidspunkt og så sige noget andet lige bagefter, så jeg går ud fra, at når ordføreren nu siger, at det er et supergodt forslag, så stemmer Venstre grønt, hvis der er finansiering med – er det det, Danmarksdemokraterne hører Venstre sige i dag?
Anni Matthiesen (V), 2024-05-15:
Jamen det må vi jo tage, når vi skal diskutere finanslov, for så går jeg ud fra, at Danmarksdemokraterne også har den her del med i deres finanslovsudspil, når det bliver præsenteret.
Karina Adsbøl (DD), 2024-05-15:
Som sagt kan vi ikke få et svar på det økonomiske; det har jeg svaret på.
Derudover skriver vi i forslaget, at forslagsstillerne er af den opfattelse, at forslaget ikke medfører udgifter, da man maksimalt kan få den støtte, som det ville være tilfældet, hvis man valgte en kommunal dagpleje.
Så kigger jeg lige på Venstres forslag, da Venstre fremsatte et lignende forslag, og der står: Forslagsstillerne foreslår at finansiere forslaget inden for rammen af Venstres finanslovsprioriteter.
Der står heller ikke noget om, hvad det koster.
Så det er simpelt hen noget vrøvl, Venstres ordfører står og siger fra talerstolen.
Anni Matthiesen (V), 2024-05-15:
Tak for det.
Nu ved jeg godt, at Danmarksdemokraterne selvfølgelig stadig væk er et forholdsvis nyt parti, men det har i hvert fald altid været sådan i Venstre, at vi ikke har kunnet fremsætte et beslutningsforslag, uden at vi faktisk har skrevet ind, hvad det ville koste.
Og det er måske et råd, jeg kunne give videre.
Det vil i hvert fald gør det lettere at forholde sig til det, når man også på en eller anden måde forholder sig til, hvad det her forslag i det hele taget koster.
Karina Adsbøl (DD), 2024-05-15:
Det er lidt tragikomisk, at Venstre netop ikke vil stemme for det her forslag på grund af økonomien, for Venstre ved jo udmærket godt, at man ikke kan få et svar på det økonomiske, og samtidig ved Venstre godt, at man, hvis man valgte en offentlig ordning, var berettiget til et tilskud.
Så hvis man fik en privat ordning, ville det tilskud være det samme, for det står jo i beslutningsforslaget.
Men jeg kan så spørge Venstre: Hvis vi skal stille et ændringsforslag, kan vi jo skrive i vores forslag, ligesom Venstre gjorde i sin tid, at det er inden for vores finanslovsprioriteter – vil Venstre så støtte det?
Så stiller vi bare et ændringsforslag og skriver, at det bliver inden for Danmarksdemokraternes finanslovsprioriteter.
Altså, det var jo sådan en lidt fluffy en, som Venstre kom med på daværende tidspunkt.
Men jeg vil bare sige til Venstres ordfører, at det faktisk er helt utroligt, at Venstre ikke vil trykke på den grønne knap her.
Men det var faktisk først, efter at jeg havde fremsat det her beslutningsforslag, at jeg blev gjort opmærksom på, at Venstre havde fremsat det før.
Det var faktisk på grund af en henvendelse, jeg fik i Børne- og Undervisningsudvalget.
Kim Edberg Andersen (DD), 2024-05-15:
Nu vil jeg sige, at jeg hvert eneste år prøver at blive rød, og man siger jo, at når man bliver rød, er skaden sket.
Men jeg bliver heldigvis brun derefter.
Man kan sige, at ordføreren netop lige forklarer, hvad problemstillingen er.
Jeg vil sige det sådan, at man ønsker lighed, men kun inden for det, staten styrer reglerne for.
Det er jo ikke lighed.
Der er børn i Danmark, der har forældre som ordføreren eller mig selv – vi har sikkert samme vederlag – som har råd til at betale for en privat pasningsordning.
Det, jeg hører en socialdemokrat sige – og jeg bliver altid forvirret over, hvad der sker inde i hovedet på socialdemokrater – er, at der skal være lige adgang for alle, men kun inden for det, som staten bestemmer over. Er det ikke det, jeg hører ordføreren sige?
Kris Jensen Skriver (S), 2024-05-15:
Jeg er ked af at være med til at skabe forvirring inde i hr. Kim Edberg Andersens hoved, men jeg må jo vedholdende blive ved med at gøre et forsøg på at skabe klarhed.
Jeg tænker ikke, at de 25 sekunder, jeg har tilbage her nu, kan bidrage sådan helt hundrede procent til det, men jeg tager gerne en snak om det en anden dag.
Der ligger nogle muligheder i dag i forhold til de kommunale og private tilbud.
Det synes jeg er rigtig fint, og det er det, vi ønsker at fastholde.
Helena Artmann Andresen (LA), 2024-05-15:
Tak for det.
Jeg er da glad for, at ordføreren synes, det er fornøjeligt at være socialdemokrat.
Og så ser vi det igen her med private pasningsordninger.
Jeg ved ikke helt, om jeg fik svar på mit spørgsmål, men så vil jeg spørge: Er det kommunale selvstyre vigtigere end f.eks. et skattefradrag for pasning af eget barn, set i forhold til at man sikrer, at alle familier kan have ret til det?
Kris Jensen Skriver (S), 2024-05-15:
Tak for spørgsmålet.
Jeg kan oplyse, som jeg også oplyste til hr. Kim Edberg Andersen, at det er dejligt at være socialdemokrat.
Det kommunale selvstyre er vigtigt.
Jeg mener, vi skal skabe nogle rammer herinde fra Christiansborg, og dem skal man udfylde ude i kommunerne.
Jeg har selv siddet i en kommunalbestyrelse og kan kun fortælle om, hvor fantastisk det er, så jeg mener i virkeligheden, at vi skal skabe de overordnede rammer, som man skal udfylde ude i kommunerne.
Kris Jensen Skriver (S), 2024-05-15:
I Socialdemokratiet hylder vi det kommunale selvstyre, og vi hylder også, at man i familierne har nogle muligheder, og når jeg kigger ned i den værktøjskasser der findes på det her område i dag, så ser jeg, at familierne rundt i hele landet har forskellige muligheder for, hvordan man gerne vil have passet sit barn.
Jeg ser f.eks. også, at man ude i de private pasningsordninger har nogle andre rammer, end man har i de øvrigt private institutioner, og det synes jeg også er en vigtig del af den her diskussion.
Helene Liliendahl Brydensholt (ALT), 2024-05-15:
Tak, formand, og tak til SF for at fremsætte et rigtig godt forslag, som Alternativet støtter op om, og det gør vi, fordi det ikke skal have en social slagside at være øbo i Danmark.
Alle unge i Danmark skal have mulighed for at tage en ungdomsuddannelse, uanset hvor i landet de bor, og uanset deres families økonomiske forhold.
Det er ikke alle familier, som har råd til de udgifter, der kan følge med, når deres barn flytter fra øen til fastlandet, og hvis alle unge reelt set skal have lige uddannelsesmuligheder, bliver vi også nødt til at sikre et månedligt tilskud til de familier, som har børn under 18 år, der er nødt til at flytte hjemmefra for at kunne starte på en ungdomsuddannelse.
Så vi støtter som sagt op om forslaget.
Anni Matthiesen (V), 2024-05-15:
Tak for det, formand, og tak til SF for at sætte fokus på udfordringer for unge mennesker, som bor på en af Danmarks mange småøer.
Det kan hurtigt blive overset, hvilke hindringer der også kan være i forbindelse med at bo på øerne og i landdistrikterne.
Det er et vigtigt fokus, og det er det også for Venstre.
At have fokus på vores yderområder og vores landdistrikter er noget af det, som også er hjerteblod for os, og jeg kan sige så meget, at jeg selv sidder i Udvalget for Landdistrikter og Øer og følger også dér nøje med i, hvordan udviklingen er.
For den sags skyld bor jeg selv i en landsby med 300 indbyggere, så jeg ved også godt, hvilke kampe der skal kæmpes.
Selvfølgelig skal man som ung på en ø have muligheder på lige vilkår med ens jævnaldrende på fastlandet.
Det er vigtigt, for ellers risikerer vi også ulige vilkår for unge.
Men vi risikerer jo også, som der også blevet sagt tidligere, at der kommer til at ske en affolkning af de her skønne danske øer.
Jeg tror dog ikke, at det er en løsning at begynde at udvide su-berettigelsen til unge fra danske øer.
Der eksisterer jo allerede muligheder for kommunerne, som også tidligere ordførere og ministeren har været inde på, for at yde tilskud til de her unge mennesker, og så vil de kommende justeringer af tilskud og taxameter komme unge i mindre befolkede områder til gode, hvilket jo også kommer til at omfatte øerne.
Vi er dog i Venstre rigtig meget enige i, at vi hele tiden skal finde den her balance, og derfor er det også vigtigt, at vi folketingsmedlemmer, som er medlemmer af både Udvalget for Landdistrikter og Øer og Udvalget for Småøer, hele tiden har den her tætte kontakt, som jeg også har indtryk af at vi har i de her udvalg, så vi hele tiden også får problemerne med ind at drøfte herinde på Christiansborg.
Jeg kan så også sige så meget, at jeg faktisk mener, at man via udligningsordningen og § 20-midlerne har sikret, at der allerede er muligheder for egentlig at hjælpe de unge mennesker på småøerne.
Så det er et pænt nej tak til beslutningsforslaget her.
Dog vil jeg straks også understrege, at jeg synes, det er noget af det, som betyder meget, i hvert fald for os i Venstre, altså at vi følger udviklingen, men jeg mener faktisk, at vi har løst det via den udligningsordning og med det særlige tilskud, vi også giver til de små øer.
Tak for ordet.
Kris Jensen Skriver (S), 2024-05-15:
Tak for det.
Jeg er bl.a. glad for, at vi fået indført det fulde landevejsprincip.
Det ved jeg hjælper rigtig mange af vores småøer.
Der mener jeg, at vi har taget et rigtig skridt i forhold til at sikre udviklingen på vores små øer i Danmark.
Susie Jessen (DD), 2024-05-15:
Nu er ordføreren jo socialdemokrat og har også særlig øje for mange af de her kommuner, som måske er lidt mere udfordret end andre kommuner, kan man sige.
Så hvad skal vi egentlig gøre ved det?
Jeg ser det, som om de her øproblematikker sådan er i kanten af landdistriktspolitikken, altså det er der, hvor vi ser de allerførste problemer, og så begynder det bevæge sig indad lige så langsomt, ikke?
Så jeg synes også, at det er vigtigt, at vi får taget de her diskussioner nu.
For det her, vi ser nu, er jo det, som vi måske risikerer at kunne se om nogle år, fordi Danmark i mine øjne knækker mere og mere over.
Kris Jensen Skriver (S), 2024-05-15:
Tak for det, og tak til ordføreren for det gode samarbejde i både Udvalget for Landdistrikter og Øer og Udvalget for Småøer.
Det er utrolig vigtigt, at vi sikrer, at der er nogle gode rammer, og det, der også var tydeligt for mig, da vi var sted sidste år – og jeg er også helt sikker på, at det bliver det, når vi skal på studietur – er, at der netop er store forskelle på vores småøer.
Derfor mener jeg, at det er rigtigt, at vi har afsat nogle midler, som den kommune, som småøen ligger i, kan fordele, for så kan den enkelte kommune kigge på det og sige, hvad det er, der er godt for at skabe en udvikling på Barsø, Strynø, eller hvilken ø vi snakker om.
Susie Jessen (DD), 2024-05-15:
Tak, og tak til ordføreren for talen.
Vi har jo haft fornøjelsen af at besøge nogle af de her gode småøer rundtomkring i vores land, og vi ved også, hvor vigtig hver eneste øbo er for den pågældende ø.
Vi kan se, at antallet af øboere jo falder rigtig, rigtig mange steder, bl.a. på grund af udfordringer med færger og alle mulige andre ting, der simpelt hen er nødvendige for at få dagligdagen til at fungere.
Derfor kunne godt tænke mig at høre ordføreren om noget, for det her er jo ikke et enestående eksempel på, at der er kommuner, som ligesom skærer ind til benet på områder, som er vigtige.
Her har vi jo et eksempel med Strynø, hvor det er, at de fjerner den her ordning med ø-su.
Hvor langt skal vi gå herinde fra Christiansborg, for at vi egentlig begynder at tage det her alvorligt og accepterer, at det her er en problemstilling, vi er nødt til at kigge på?
Altså, det gælder jo både færgedrift, men det gælder også sådan noget som ø-su.
Vi ser, at det her kan have hårde konsekvenser for vores øer, hvis det er, at vi ikke snart lige tager det her seriøst.